Ludovic Orban, aspru criticat în PNL, după ce liberalii au pierdut două mari prefecturi.
Liberalii vor avea 23 de prefecţi din cei 42. PNL a pierdut prefectul de la Bucureşti şi Cluj. USR-PLUS va numi prefectul Bucureştiului şi alţi 13 prefecţi din ţară. UDMR va numi prefectul de Cluj, dar şi alţi 4 prefecţi. După modificarea legii prefectul a devenit funcţie de demnitate publică.
Ludovic Orban e criticat din nou în partid. De data asta pentru modul în care a negociat împărțirea funcțiilor de prefect. A cedat USR – PLUS și UDMR două dintre cele mai importante prefecturi din țară: București și Cluj. Liberalii vor avea 23 de prefecţi.Şi chiar dacă au rămas cu prefecturile Iaşi, Mureş, Sibiu, Constanţa, Bihor au pierdut centrul de comandă, Capitala. Președintele PNL Cluj îl amenință din nou pe Orban că va pierde șefia partidului."Mă încearcă o lehamite profundă, nu mă surprinde ceea ce au decis, pentru că nu am nicio aşteptare de la actuala conducere a Partidului Naţional Liberal. Deci, nu sunt surprins de nici o decizie pe care ei o iau. Aştept ca partidul să intre într-un proces de congres în acest an, pentru a se decide ce se întâmplă cu acest partid", a declarat Alin Tişe, președintele PNL Cluj, pentru "Ziua de Cluj".